Pavol Socháň

Pavol Socháň (* 6. jún 1862 Liptovský Mikuláš-Vrbica – † 26. január 1941, Bratislava) , bol slovenský etnograf, spisovateľ, publicista, maliar a významný fotograf. Používal pseudonymy: Borivoj Rehtáčka, Dobroslav Pokrievka, Matej Trúbela, P. S. Zvonický, Dušan Lipeň a iné. 

 Rodina 
 otec: Pavol Socháň
 matka: Eva, rodená Bareľová

 Životopis 
náhľad|Pavol Socháň - Ľudový kroj z okolia Trnavy, kresba
náhľad|Pavol Socháň - Portrét dvoch žien s poľnou kolískou, Párnica
Narodil sa vo Vrbici, dnes mestskej časti Liptovskom Mikuláša. Otec Pavol Socháň bol sedlárskym majstrom, matka sa volala Eva Bazelová. Jeho manželkou bola Božena Anderová, mali spolu sedem detí.

V rokoch 1873 - 1878 študoval na gymnáziu Kežmarku, následne v rokoch 1879 - 1881 na učiteľskom ústave v Lučenci, potom v rokoch 1881 – 1885 na maliarskej akadémii v Prahe. Navštevoval aj prednášky z dejín umenia a národopisu na Filozofickej fakulte Karlovej univerzity. V tomto čase bol funkcionárom slovenského študentského spolku Detvan. V rokoch 1885 - 1886 študoval na Bavorskej maliarskej akadémii v Mníchove, kde sa tiež naučil fotografovať (v ateliéri Thomasa Menzela). V roku 1889 získal v ateliéri J. Eckerta v Prahe výučný list fotografa-živnostníka.

V rokoch 1886 – 1891 žil v Prahe, potom sa presťahoval na Slovensko, kratšiu dobu žil v Liptovskom Mikuláši, od roku 1893 do roku 1912 žil v Martine, kde si otvoril fotografický ateliér. Práve tu sa venoval etnografickým výskumom, zbieraniu ľudovej slovesnosti a umeleckých diel, vytváral národopisné fotografie. Písal aj dramatické diela a publicistické príspevky do početných periodík. Angažoval sa tiež v kultúrno-spoločenskom živote a organizačnej práci v Slovenskom spevokole a v Muzeálnej slovenskej spoločnosti, ktorú spoluzakladal. Usporiadal tiež početné výstavy slovenského ľudového umenia doma a v zahraničí (napríklad na Národopisnej výstave československej v roku 1895 v Prahe). 

V rokoch 1912 - 1914 žil opäť v Prahe kde sa venoval najmä novinárskej práci. Po vypuknutí prvej svetovej vojny odišiel do USA, v rokoch 1914 - 1917 žil v New Yorku a v rokoch 1917 - 1919 v Pittsburghu. V USA pôsobil ako učiteľ na slovenských krajanských školách, ale aj ako novinár a publicista. V roku 1919 sa vrátil do Československej republiky a pracoval v početných úradníckych funkciách v Prahe a v Bratislave. Od roku 1923 žil a pracoval ako novinár trvalo v Bratislave. 

Socháň patril k našim najvýznamnejším fotografom, venoval sa najmä dokumentárnej fotografii. V početných snímkach zachytil dobovú podobu viacerých slovenských miest a dedín, ale najmä ľudového umenia (slovenské kroje, výšivky, pracovné nástroje, vidiecke obydlia). 

Bol tiež spoluzakladateľom a redaktorom časopisu Živena. V americkom exile redigoval časopisy Slovenský hlásnik, New Yorský denník a iné. V rokoch 1924 – 1926 bol redaktorom Národného denníka. Prispieval odbornými a populárnymi článkami do početných periodík. Spracoval aj heslá o Slovensku a Slovákoch do Ottovho slovníka naučného. Napísal aj niekoľko divadelných hier, ktoré ale nemajú vysokú umeleckú hodnotu.  

 Dielo  

 Divadelné hry 
 Honorár. Martin 1907
 Sedliacka nevesta. Martin 1910
 Civilné manželstvo. Pittsburgh 1918
 Jánošík a lesné víly. Pittsburgh 1918
 Tobiáš Klepeto alebo Kvartieľ vo veľkom meste. Martin 1924
 Renegát. Turčiansky Sv. Martin : Kníhtlačiarsky účastinársky spolok, 1924. 99 s.

 Odborné práce 
 Zbojník Juro Jánošík : akým bol v skutočnosti. Dľa historický dát napísal Pavel Socháň. Bratislava : Družstvo na vydávanie kníh a časopisov, 1924. 35 s.
 Starobylé zvyky slovenských roľníkov pri poľnej práci. Bratislava : Slobodné učenie sedliacke, 1930. 287 s.
 Vojak v mentalite slovenského ľudu. Bratislava : Nakladateľstvo slovenských profesorov, 1942. 109 s.

 Literatúra  
 Slovenský biografický slovník, 5. zv. Martin : Matica slovenská, 1992, s. 308 – 309.
 GÜNTHEROVÁ, Alžbeta: † Pavol Socháň [Nekrológ]. In: ELÁN, roč. 11, 1940 – 1941, č. 5, s. 5 – 6. Dostupné on-line.
 HEDMEG, Lukáš: Pavol Socháň a jeho pôsobenie na pôde slovenského spolku Detvan v Prahe. In: Annales historici Presovienses, roč. 18, 2018, č. 1, s. 80 – 95.
 LACKOVÁ, Dana: Pavol Socháň - lyrik národopisnej fotografie [katalóg výstavy]. Martin : Slovenská národná knižnica, 2011. 68 s. ISBN 978-80-89301-88-1
 OKTAVEC, František: Listy Pavla Socháňa. In: Literárny archív 17. Martin : Matica slovenská, 1981, s. 107 – 145.
 SLIVKA, Martin – STRELINGER, Alexander: Pavol Socháň. [Edícia: Fotograf a dielo, zv. 4.] Martin : Osveta, 1985. 232 s.
 VÁCLAVÍK, Antonín: Pavel Socháň 70-ročný. In: Slovenské pohľady, roč. 1932, č. 48, s. 383 – 387.

 Externé odkazy 
 Záznam o narodení a krste v matrike záznam číslo 73 - evanjelická cirkev

Kategória:Slovenskí publicisti
Kategória:Slovenskí dramatici
Kategória:Slovenskí etnografi
Kategória:Slovenskí fotografi
Kategória:Slovenskí autori náučnej literatúry
Kategória:Osobnosti z Liptovského Mikuláša
Kategória:Osobnosti na slovenských poštových známkach
Kategória:Osobnosti Evanjelického lýcea v Kežmarku
Kategória:Pochovaní na Národnom cintoríne v Martine
Kategória:Portrétni fotografi